title: 2011/410/UE: Decizia Băncii Centrale Europene din 7 iulie 2011 privind măsurile temporare referitoare la eligibilitatea titlurilor de creanță tranzacționabile emise sau garantate de guvernul portughez (BCE/2011/10)

text:
               12.7.2011

               RO

               Jurnalul Oficial al Uniunii Europene

               L 182/31

         DECIZIA BĂNCII CENTRALE EUROPENE
   din 7 iulie 2011
   privind măsurile temporare referitoare la eligibilitatea titlurilor de creanță tranzacționabile emise sau garantate de guvernul portughez
   (BCE/2011/10)
   (2011/410/UE)
   CONSILIUL GUVERNATORILOR BĂNCII CENTRALE EUROPENE,
   având în vedere Tratatul privind funcționarea Uniunii Europene, în special articolul 127 alineatul (2) prima liniuță,
   având în vedere Statutul Sistemului European al Băncilor Centrale și al Băncii Centrale Europene (denumit în continuare „Statutul SEBC”), în special articolul 12.1 și articolul 34.1 a doua liniuță, coroborate cu articolul 3.1 prima liniuță și cu articolul 18.2,
   întrucât:

               (1)

               În temeiul articolului 18.1 din Statutul SEBC, Banca Centrală Europeană (BCE) și băncile centrale naționale ale statelor membre a căror monedă este euro pot desfășura operațiuni de creditare cu instituțiile de credit și cu alți participanți pe piață, pe baza unor garanții corespunzătoare. Criteriile în temeiul cărora este stabilit caracterul eligibil al garanțiilor pentru operațiunile de politică monetară ale Eurosistemului sunt prevăzute în anexa I la Orientarea BCE/2000/7 din 31 august 2000 privind instrumentele și procedurile de politică monetară ale Eurosistemului (1) (denumită în continuare „Documentația generală”).

               (2)

               În temeiul punctului 1.6 din Documentația generală, Consiliul guvernatorilor BCE poate modifica, în orice moment, instrumentele, condițiile, criteriile și procedurile de executare a operațiunilor de politică monetară ale Eurosistemului. În temeiul punctului 6.3.1 din Documentația generală, Eurosistemul își rezervă dreptul de a stabili dacă o emisiune, un emitent, un debitor sau un garant îndeplinește cerințele privind standardele înalte de creditare, pe baza oricăror informații pe care le poate considera pertinente.

               (3)

               Circumstanțele excepționale preponderente pe piața financiară, asociate cu poziția fiscală a guvernului portughez, au perturbat evaluarea de către piețe a titlurilor de valoare emise de guvernul portughez, având efecte negative asupra stabilității sistemului financiar. Această situație excepțională impune o adaptare promptă și temporară a cadrului politicii monetare a Eurosistemului.

               (4)

               Consiliul guvernatorilor a analizat faptul că guvernul portughez a aprobat un program de adaptare economică și financiară, aflat în curs de punere în aplicare, pe care l-a negociat cu Comisia Europeană, cu BCE și cu Fondul Monetar Internațional și pe care guvernul portughez s-a angajat să îl pună pe deplin în aplicare. Totodată, Consiliul guvernatorilor a analizat, din perspectiva gestionării riscului de credit al Eurosistemului, efectele unui asemenea program asupra titlurilor de valoare emise de guvernul portughez. Consiliul guvernatorilor apreciază că acest program este adecvat, astfel încât, din perspectiva gestionării riscului de credit, titlurile de creanță tranzacționabile emise sau garantate de guvernul portughez își mențin un standard de calitate suficient pentru păstrarea eligibilității ca garanție pentru operațiunile de politică monetară ale Eurosistemului, independent de orice evaluare externă a creditului. Aceste evaluări pozitive constituie temeiul unei adaptări excepționale și temporare a cadrului politicii monetare a Eurosistemului, menite să contribuie la soliditatea instituțiilor financiare și, pe această cale, la consolidarea stabilității sistemului financiar în ansamblu și la protejarea clienților instituțiilor respective.

               (5)

               Consiliul guvernatorilor va monitoriza îndeaproape modul în care este respectat angajamentul ferm asumat de guvernul portughez de a pune pe deplin în aplicare programul de adaptare economică și financiară care stă la baza acestei adaptări excepționale și temporare a cadrului politicii monetare a Eurosistemului.

               (6)

               Această adaptare excepțională a cadrului politicii monetare a Eurosistemului a fost adoptată și anunțată public de Consiliul guvernatorilor la 7 iulie 2011. Aceasta va fi aplicată temporar, până când Consiliul guvernatorilor va aprecia că stabilitatea sistemului financiar permite aplicarea normală a cadrului prevăzut de Eurosistem pentru operațiunile de politică monetară,

         ADOPTĂ PREZENTA DECIZIE:
   Articolul 1
   Suspendarea anumitor dispoziții din Documentația generală
   (1)   Cerințele minime ale Eurosistemului privind pragurile de calitate a creditului, astfel cum sunt prevăzute de normele-cadru ale Eurosistemului de evaluare a creditului referitoare la activele tranzacționabile de la punctul 6.3.2. din Documentația generală, se suspendă în conformitate cu articolele 2 și 3.
   (2)   În cazul oricărei discrepanțe între prezenta decizie și Documentația generală, prevalează prezenta decizie.
   Articolul 2
   Menținerea eligibilității ca garanție a titlurilor de creanță tranzacționabile emise de guvernul portughez
   Pragul prevăzut de Eurosistem cu privire la calitatea creditului nu se aplică în cazul titlurilor de creanță tranzacționabile emise de guvernul portughez. Astfel de active constituie garanții eligibile în sensul operațiunilor de politică monetară ale Eurosistemului, indiferent de ratingul extern de credit al acestora.
   Articolul 3
   Menținerea eligibilității ca garanție a titlurilor de creanță tranzacționabile garantate de guvernul portughez
   Pragul prevăzut de Eurosistem cu privire la calitatea creditului nu se aplică în cazul titlurilor de creanță tranzacționabile emise de entități cu sediul în Portugalia și garantate în totalitate de guvernul portughez. O garanție furnizată de guvernul portughez continuă să facă obiectul cerințelor prevăzute la punctul 6.3.2 din Documentația generală. Astfel de active constituie garanții eligibile în sensul operațiunilor de politică monetară ale Eurosistemului, indiferent de ratingul extern de credit al acestora.
   Articolul 4
   Intrarea în vigoare
   Prezenta decizie intră în vigoare la 7 iulie 2011.

      Adoptată la Frankfurt pe Main, 7 iulie 2011.

            Președintele BCE

         Jean-Claude TRICHET

      (1)  JO L 310, 11.12.2000, p. 1.


title: Decizia 2011/380/PESC a Consiliului din 28 iunie 2011 de modificare a Deciziei 2010/330/PESC privind misiunea integrată a Uniunii Europene de sprijinire a statului de drept în Irak, EUJUST LEX-IRAQ

text:
               29.6.2011

               RO

               Jurnalul Oficial al Uniunii Europene

               L 169/27

         DECIZIA 2011/380/PESC A CONSILIULUI
   din 28 iunie 2011
   de modificare a Deciziei 2010/330/PESC privind misiunea integrată a Uniunii Europene de sprijinire a statului de drept în Irak, EUJUST LEX-IRAQ
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28 și articolul 43 alineatul (2),
   întrucât:

               (1)

               La 14 iunie 2010, Consiliul a adoptat Decizia 2010/330/PESC (1) prin care a fost prelungită durata misiunii integrate a Uniunii Europene de sprijinire a statului de drept în Irak, EUJUST LEX-IRAQ („misiunea”) cu 24 de luni, până la 30 iunie 2012. Valoarea de referință financiară pentru perioada cuprinsă între 1 iulie 2011 și 30 iunie 2012 urmează să fie decisă de către Consiliu.

               (2)

               Mandatul misiunii este îndeplinit în contextul unei situații care s-ar putea deteriora și ar putea împiedica realizarea obiectivelor acțiunii externe a Uniunii prevăzute la articolul 21 din tratat.

               (3)

               Decizia 2010/330/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   Decizia 2010/330/PESC se modifică după cum urmează:

               1.

               La articolu1 2, alineatul (4) se înlocuiește cu următorul text:
               „(4)   Activitățile de formare se desfășoară în Irak și în regiune, precum și în Uniune. EUJUST LEX-IRAQ are birouri în Bruxelles și Bagdad, inclusiv o antenă la Basra, în pregătirea unei eventuale deschideri a unui birou, sub rezerva adoptării unei decizii corespunzătoare în acest sens. EUJUST LEX-IRAQ are un birou și la Erbil (regiunea Kurdistan).”

               2.

               La articolul 11, alineatul (2) se înlocuiește cu următorul text:
               „(2)   Valoarea de referință financiară destinată acoperirii cheltuielilor aferente misiunii în perioada 1 iulie 2011-30 iunie 2012 este de 27 250 000 EUR.”

         Articolul 2
   Prezenta decizie intră în vigoare la data adoptării.

      Adoptată la Luxembourg, 28 iunie 2011.

            Pentru Consiliu

            Președintele

         FAZEKAS S.

      (1)  JO L 149, 15.6.2010, p. 12.


title: Decizia nr. 633/2009/CE a Parlamentului European și a Consiliului din 13 iulie 2009 de acordare a unei garanții comunitare Băncii Europene de Investiții pentru pierderile rezultate din împrumuturi și garanții la împrumuturi acordate unor proiecte din afara Comunității

text:
               22.7.2009

               RO

               Jurnalul Oficial al Uniunii Europene

               L 190/1

      DECIZIA NR. 633/2009/CE A PARLAMENTULUI EUROPEAN ȘI A CONSILIULUI

   din 13 iulie 2009
   de acordare a unei garanții comunitare Băncii Europene de Investiții pentru pierderile rezultate din împrumuturi și garanții la împrumuturi acordate unor proiecte din afara Comunității
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul de instituire a Comunității Europene, în special articolele 179 și 181a,
   având în vedere propunerea Comisiei,
   hotărând în conformitate cu procedura prevăzută la articolul 251 din tratat (1),
   întrucât:

               (1)

               Din 1963, Banca Europeană de Investiții („BEI”) întreprinde operațiuni în afara Comunității în sprijinul politicilor externe ale Comunității.

               (2)

               Majoritatea acestor operațiuni au fost realizate la cererea Consiliului și au beneficiat de o garanție bugetară comunitară gestionată de către Comisie. Mai recent, garanția comunitară a fost instituită pentru perioada 2000-2007 prin Decizia 2008/580/CE a Consiliului din 23 iunie 2008 de acordare a unei garanții comunitare Băncii Europene de Investiții împotriva pierderilor în cadrul unor împrumuturi pentru proiecte din afara Comunității (țările învecinate din sud-est, țări mediteraneene, America Latină și Asia și Republica Africa de Sud) (2) și prin Decizia 2001/777/CE a Consiliului din 6 noiembrie 2001 privind acordarea garanției comunitare Băncii Europene de Investiții împotriva pierderilor în cadrul unei acțiuni speciale de împrumut pentru proiecte de mediu selectate în bazinul rusesc al Mării Baltice sub incidența Dimensiunii Nordice (3) și Decizia 2005/48/CE a Consiliului din 22 decembrie 2004 privind acordarea garanției comunitare Băncii Europene de Investiții împotriva pierderilor în cadrul împrumuturilor pentru anumite tipuri de proiecte în Rusia, Ucraina, Moldova și Belarus (4) pentru acțiuni de împrumut specifice diferitelor regiuni.

               (3)

               În scopul sprijinirii acțiunii externe a Comunității fără a afecta calitatea creditului BEI, ar trebui să i se ofere Băncii Europene de Investiții o garanție bugetară comunitară pentru operațiuni efectuate în afara Comunității. BEI ar trebui încurajată să își dezvolte operațiunile în afara Comunității fără a recurge la garanția comunitară, în special în țările aflate în faza de preaderare și în țările mediteraneene, precum și în țările cu calificativ investment grade din alte regiuni, și, în același timp, ar trebui să se precizeze că, prin natura acoperirii sale, garanția comunitară acoperă riscuri politice sau suverane.

               (4)

               Garanția comunitară ar trebui să acopere pierderile rezultate din împrumuturi și garanții la împrumuturi pentru proiectele de investiții eligibile pentru finanțare BEI desfășurate în țările vizate de instrumentul pentru asistența de preaderare (5) („IPA”), de instrumentul european de vecinătate și parteneriat (6) („IEVP”) și de instrumentul de finanțare a cooperării pentru dezvoltare (7) („ICD”), atunci când finanțarea împrumutului sau garanția a fost acordată în conformitate cu un acord semnat care nu a expirat și nici nu a fost anulat („operațiuni de finanțare ale BEI”).

               (5)

               Sumele acoperite de garanția comunitară în temeiul prezentei decizii ar trebui să reprezinte plafoane pentru finanțarea de către BEI în cadrul garanției comunitare. Acestea nu ar trebui să constituie obiective pe care BEI să le realizeze în mod obligatoriu.

               (6)

               Politicile de relații externe ale Comunității au fost revizuite și extinse în ultimii ani. Acesta a fost în special cazul strategiei de preaderare, al politicii europene de vecinătate, al parteneriatelor reînnoite cu America Latină și Asia de Sud-Est și al parteneriatelor strategice ale Uniunii Europene cu Rusia, Asia Centrală, China și India. Acesta a fost, de asemenea, cazul politicilor de dezvoltare ale Comunității, care au fost în prezent extinse pentru a include toate țările în curs de dezvoltare. Aceste politici de dezvoltare reprezintă unul dintre pilonii relațiilor externe ale Comunității, permițând adoptarea unor soluții adaptate la nevoile țărilor în curs de dezvoltare.

               (7)

               Din 2007, relațiile externe ale Comunității au fost sprijinite și prin noile instrumente financiare, precum IPA, IEVP, ICD, Instrumentul European pentru Democrație și Drepturile Omului (IEDDO) (8) și prin instrumentul de stabilitate (9).

               (8)

               Operațiunile de finanțare ale BEI ar trebui să sprijine și să fie în concordanță cu politicile externe ale Uniunii Europene, inclusiv cu obiectivele regionale specifice, și ar trebui să contribuie, așa cum se menționează la articolele 177 și 179 din tratat, la realizarea obiectivului general de promovare și consolidare a democrației și a statului de drept, a drepturilor omului și a libertăților fundamentale, precum și la respectarea acordurilor internaționale de mediu la care Comunitatea este parte. În special în ceea ce privește țările în curs de dezvoltare, operațiunile de finanțare ale BEI ar trebui să sprijine: dezvoltarea economică și socială durabilă a acestor țări, mai ales a celor mai dezavantajate dintre acestea; integrarea lor armonioasă și progresivă în economia mondială; combaterea sărăciei; obiectivul general de dezvoltare și consolidare a democrației și a statului de drept; obiectivul general de respectare a drepturilor omului și a libertăților fundamentale; precum și garantarea respectării obiectivelor convenite de Comunitate în contextul relațiilor sale cu Organizația Națiunilor Unite și cu alte organizații internaționale competente. Prin asigurarea coerenței globale cu acțiunile Comunității, finanțarea BEI ar trebui să fie complementară cu politicile, programele și instrumentele de asistență comunitară corespunzătoare din diferite regiuni. În plus, protecția mediului și securitatea energetică a statelor membre ar trebui să reprezinte obiective ale finanțării BEI în toate regiunile eligibile. Operațiunile de finanțare ale BEI ar trebui să aibă loc în țări care respectă condițiile impuse, în conformitate cu acordurile la nivel înalt ale Uniunii Europene privind aspectele politice și macroeconomice.

               (9)

               Dialogul politic dintre Comisie și BEI, precum și planificarea strategică și coerența dintre finanțările BEI și cele ale Comisiei ar trebui consolidate. Legătura dintre activitățile BEI din afara Comunității și politicile comunitare ar trebui consolidată printr-o cooperare sporită între BEI și Comisie la nivel central, precum și pe teren. O astfel de coordonare strânsă ar trebui să includă, printre altele, o consultare reciprocă în stadiu incipient cu privire la aspectele de politică, la întocmirea documentelor de importanță reciprocă și la proiectele în pregătire. De o importanță deosebită este consultarea în stadiu incipient privind documentele de programare strategică, elaborate de către Comisie sau de către BEI, pentru a maximiza sinergiile dintre activitățile BEI și ale Comisiei și pentru a măsura progresele înregistrate în vederea realizării obiectivelor de politică relevante ale Uniunii Europene.

               (10)

               În țările aflate în faza de preaderare, finanțarea BEI ar trebui să reflecte prioritățile stabilite în parteneriatele pentru aderare și parteneriatele europene, în acordurile de stabilizare și de asociere și în negocierile cu Comunitatea. Acțiunea comunitară în Balcanii de Vest ar trebui să continue să fie direcționată în mod progresiv de la ajutorul pentru reconstrucție la sprijinul de preaderare. În acest context, activitatea BEI ar trebui să urmărească în plus și încurajarea consolidării instituțiilor, după caz, în cooperare cu alte instituții financiare internaționale active în regiune. În perioada 2007-2011, finanțarea acordată țărilor candidate (Croația, Turcia și Fosta Republică Iugoslavă a Macedoniei) ar trebui să se înscrie din ce în ce mai mult în cadrul mecanismului de preaderare pus la dispoziție de către BEI, care ar trebui extins în timp pentru a viza și alte țări potențial candidate din Balcanii de Vest, în conformitate cu evoluția procesului de aderare al acestora.

               (11)

               În țările vizate de IEVP, BEI ar trebui să continue și să își consolideze activitățile în ceea ce privește regiunea mediteraneană, punând din ce în ce mai mult accentul pe dezvoltarea sectorului privat. În această privință, este necesară o cooperare a țărilor partenere în vederea facilitării dezvoltării sectorului privat și a încurajării reformei structurale, în special reforma sectorului financiar, precum și alte măsuri de facilitare a activităților BEI, în special în vederea asigurării posibilității BEI de a emite obligațiuni pe piețele locale. În ceea ce privește Europa de Est, Caucazul de Sud și Rusia, BEI ar trebui să își consolideze activitățile în țările în cauză, în cadrul condițiilor impuse, în conformitate cu acordurile la nivel înalt dintre Uniunea Europeană și țara în cauză privind aspectele politice și macroeconomice. În această regiune, BEI ar trebui să finanțeze proiecte de interes semnificativ pentru Comunitate în sectorul transporturilor, energiei, telecomunicațiilor și infrastructurii de mediu. Ar trebui acordată prioritate proiectelor privind principalele axe ale rețelei transeuropene extinse, proiectelor cu implicații transfrontaliere pentru unul sau mai multe state membre și proiectelor majore care favorizează integrarea regională printr-o conectivitate sporită. În sectorul mediului, BEI ar trebui să acorde, în Rusia, o prioritate deosebită proiectelor din cadrul Parteneriatului de Mediu pentru Dimensiunea Nordică. În sectorul energetic, o importanță deosebită o au proiectele privind aprovizionarea strategică și transportul de energie, în concordanță cu obiectivul politicii comunitare de diversificare a surselor de energie și pentru a asigura rezerve stabile și sigure pentru consumatori. Operațiunile de finanțare ale BEI din această regiune ar trebui realizate în strânsă cooperare cu Banca Europeană pentru Reconstrucție și Dezvoltare (BERD), în special în conformitate cu condițiile stabilite într-un memorandum tripartit de înțelegere între Comisie, BEI și BERD.

               (12)

               Finanțarea BEI în țările din Asia și America Latină se va alinia progresiv la strategia de cooperare a Uniunii din aceste regiuni și va fi complementară instrumentelor finanțate prin resurse bugetare comunitare. BEI ar trebui să depună eforturi pentru a-și extinde în mod progresiv activitățile într-un număr mai mare de țări din aceste regiuni, inclusiv în țările mai puțin prospere. În sprijinul obiectivelor comunitare, finanțarea BEI în țările din Asia și America Latină ar trebui să se concentreze pe proiectele din domeniul durabilității ecologice (incluzând atenuarea schimbărilor climatice) și al securității energetice, precum și pe sprijinirea continuă a prezenței Uniunii în Asia și America Latină prin intermediul investiției străine directe și al transferului de tehnologie și know-how. Ținând seama de raportul cost-eficiență, BEI ar trebui să poată lucra și în mod direct cu întreprinderile locale, în special în domeniul durabilității ecologice și al securității energetice. Analiza de la mijlocul mandatului va examina obiectivele finanțării BEI din Asia și America Latină.

               (13)

               În Asia Centrală, BEI ar trebui să se concentreze pe proiecte majore din domeniul furnizării și transportului de energie, care slujesc și interesele energetice comunitare și sunt coerente cu obiectivele politicii comunitare privind diversificarea surselor de energie și cerințele Protocolului de la Kyoto, precum și consolidarea protecției mediului și contribuie la realizarea acestor obiective. Finanțarea BEI în Asia Centrală ar trebui să se realizeze în strânsă cooperare cu BERD, în special în conformitate cu condițiile stabilite într-un memorandum de înțelegere tripartit între Comisie, BEI și BERD.

               (14)

               Pentru a completa activitățile desfășurate de către BEI în cadrul Acordului de parteneriat între grupul statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte (10) (Acordul de la Cotonou) pentru țările în cauză, în Africa de Sud BEI ar trebui să pună accentul pe proiectele de infrastructură de interes public (incluzând infrastructura municipală, aprovizionarea cu apă și energie) și pe sprijinirea sectorului privat, inclusiv a întreprinderilor mici și mijlocii. Punerea în aplicare a dispozițiilor privind cooperarea economică în temeiul Acordului privind comerțul, dezvoltarea și cooperarea dintre Comunitatea Europeană și statele membre ale acesteia, pe de o parte, și Republica Africa de Sud, pe de altă parte (11), va permite promovarea în continuare a activităților BEI din această regiune.

               (15)

               În vederea sporirii coerenței sprijinului global al Comunității în favoarea regiunilor în cauză, ar trebui căutate posibilități de combinare a finanțării BEI cu resursele bugetare comunitare, după caz, sub formă de acordări de ajutoare, capital de risc și subvenții la dobândă, alături de asistență tehnică pentru pregătirea proiectelor, implementarea sau consolidarea cadrului juridic și de reglementare, prin intermediul IPA, al IEVP, al instrumentului pentru stabilitate, al IEDDO și, în ceea ce privește Africa de Sud, al ICD.

               (16)

               BEI cooperează deja strâns cu instituțiile financiare internaționale și cu instituțiile bilaterale europene. Această cooperare este coordonată prin memorandumuri de înțelegere specifice pentru fiecare regiune, care ar trebui să fie aprobate de către organismele de conducere ale BEI. În cadrul operațiunilor sale de finanțare din afara Comunității care intră sub incidența prezentei decizii, BEI ar trebui să depună eforturi pentru a intensifica în continuare coordonarea și cooperarea cu instituțiile financiare internaționale și cu instituțiile bilaterale europene atunci când este necesar, incluzând, după caz, cooperarea în ceea ce privește condițiile sectoriale, utilizarea sporită a cofinanțării și participarea împreună cu alte instituții financiare internaționale la inițiative globale, precum cele care promovează coordonarea ajutorului și eficiența.

               (17)

               Raportarea și transmiterea informațiilor de către BEI și Comisie cu privire la operațiunile de finanțare ale BEI ar trebui îmbunătățită. Pe baza informațiilor primite de la BEI, Comisia ar trebui să prezinte anual Parlamentului European și Consiliului un raport privind operațiunile de finanțare ale BEI realizate în temeiul prezentei decizii. Raportul ar trebui să cuprindă, în special, documentele strategice și o secțiune privind valoarea adăugată în conformitate cu politicile comunitare și o secțiune privind cooperarea cu Comisia, cu alte instituții financiare internaționale și cu donatorii bilaterali, inclusiv cofinanțarea.

               (18)

               Garanția comunitară instituită prin prezenta decizie ar trebui să acopere operațiunile de finanțare ale BEI semnate în cursul perioadei care începe la 1 februarie 2007 și se încheie la 31 octombrie 2011. Pentru a putea ține seama de evoluțiile din prima jumătate a perioadei respective, BEI și Comisia ar trebui să efectueze la mijlocul mandatului o evaluare a prezentei decizii. Această evaluare ar trebui să includă, în special, o evaluare externă, ai cărei termeni de referință sunt precizați în anexa II.

               (19)

               Operațiunile de finanțare ale BEI ar trebui să continue să fie gestionate în conformitate cu normele și procedurile proprii ale BEI, incluzând măsurile corespunzătoare de control, precum și în conformitate cu normele și procedurile relevante privind Curtea de Conturi și Oficiul European de Luptă Antifraudă (OLAF).

               (20)

               Fondul de garantare pentru acțiuni externe („Fondul de garantare”), instituit prin Regulamentul (CE, Euratom) nr. 2728/94 al Consiliului (12) ar trebui să continue să asigure o rezervă de lichidități pentru bugetul comunitar în caz de pierderi rezultate din operațiuni de finanțare ale BEI.

               (21)

               BEI ar trebui să elaboreze, în consultare cu Comisia, o planificare multianuală orientativă a volumului de semnături pentru operațiunile de finanțare ale BEI, astfel încât să se asigure o planificare bugetară corespunzătoare pentru alimentarea Fondului de garantare. Comisia ar trebui să țină seama de această planificare în programarea sa bugetară regulată transmisă autorității bugetare.

               (22)

               Prin hotărârea sa din 6 noiembrie 2008 în cauza C-155/07 (Parlament/Consiliu), Curtea de Justiție a Comunităților Europene a anulat Decizia 2006/1016/CE din 19 decembrie 2006 privind acordarea unei garanții comunitare Băncii Europene de Investiții în cazul pierderilor rezultate din împrumuturi și garanții la împrumuturi acordate unor proiecte din afara Comunității (13). Prin Decizia 2008/847/CE a Consiliului din 4 noiembrie 2008 cu privire la eligibilitatea țărilor din Asia Centrală în temeiul Deciziei 2006/1016/CE (14), Decizia 2006/1016/CE a fost extinsă la cinci țări din Asia Centrală (Kazahstan, Kârgâzstan, Tadjikistan, Turkmenistan și Uzbekistan).

               (23)

               Curtea a ordonat însă menținerea efectelor Deciziei 2006/1016/CE privitoare la finanțările BEI acordate până la intrarea în vigoare, într-un termen de 12 luni de la data pronunțării respectivei hotărâri, a unei noi decizii adoptate pe temeiul juridic corespunzător, și anume articolele 179 și 181a din tratat coroborate. Ca urmare a respectivei hotărâri, procedura de codecizie se va aplica de acum înainte în ceea ce privește activarea mandatului opțional, eligibilitatea țărilor enumerate în anexa I și suspendarea noii finanțări a BEI într-o anumită țară în cazul existenței unei situații îngrijorătoare din punct de vedere politic sau economic.

               (24)

               Prin urmare, ar trebui adoptată o nouă decizie a Parlamentului European și a Consiliului pentru a permite menținerea neschimbată a garanției pentru operațiunile de finanțare relevante din afara Comunității ale BEI.

               (25)

               Cu toate acestea, adoptarea rapidă a prezentei decizii ar trebui să se facă asigurându-se totodată respectarea integrală a prerogativelor Parlamentului European; din acest motiv, Comisia ar trebui să prezinte, înainte de 30 aprilie 2010, o propunere pentru o nouă decizie care să țină seama, printre altele, de concluziile evaluării intermediare.

               (26)

               Propunerea respectivă pentru o nouă decizie ar trebui să abordeze, printre altele, aspectul unui control mai strict efectuat de Parlamentul European și de Consiliu asupra tuturor deciziilor bugetare și politice care vor fi luate de BEI și de Comisie în cadrul noii decizii, aspectul transparenței întregului mecanism de finanțare și aspectul limitării garanției comunitare față de creditele plătite,

         DECID:
   Articolul 1
   Garanție și plafoane
   (1)   Comunitatea acordă Băncii Europene de Investiții („BEI”) o garanție generală („garanție comunitară”) pentru plățile neîncasate de către BEI, dar datorate acesteia, în legătură cu împrumuturi și garanții la împrumuturi pentru proiectele de investiții eligibile pentru finanțare BEI care se desfășoară în țări vizate de prezenta decizie, atunci când finanțarea sau garanția la împrumut a fost acordată în conformitate cu un acord semnat care nu a expirat și nici nu a fost anulat („operațiuni de finanțare ale BEI”) și care a fost acordată în conformitate cu normele și procedurile proprii ale BEI și în sprijinul realizării obiectivelor corespunzătoare de politică externă ale Comunității.
   (2)   Garanția comunitară este limitată la 65 % din valoarea totală a creditelor plătite și a garanțiilor acordate în cadrul operațiunilor de finanțare ale BEI, din care se scad sumele rambursate și la care se adaugă toate sumele aferente.
   (3)   Plafonul maxim al operațiunilor de finanțare ale BEI pentru perioada 2007-2013, din care se scad sumele anulate, nu depășește 27 800 000 000 EUR. Acest plafon maxim este defalcat în două părți:

               (a)

               un plafon de bază cu o valoare maximă de 25 800 000 EUR, a cărui repartizare regională este definită la alineatul (4), pentru a acoperi întreaga perioadă 2007-2013;

               (b)

               un mandat opțional de 2 000 000 000 EUR. Parlamentul European și Consiliul vor decide utilizarea integrală sau parțială a acestei sume opționale și repartizarea regională a acesteia, în conformitate cu procedura prevăzută la articolul 251 din tratat. Decizia se va baza pe rezultatul evaluării intermediare prevăzute la articolul 9.

         (4)   Plafonul de bază menționat la alineatul (3) litera (a) este defalcat în următoarele plafoane regionale obligatorii:

               (a)

               țări aflate în faza de preaderare: 8 700 000 EUR;

               (b)

               țări vizate de politica de vecinătate și de parteneriat: 12 400 000 000 EUR;
               defalcat în următoarele subplafoane indicative:

                           (i)

                           țări mediteraneene: 8 700 000 000 EUR;

                           (ii)

                           Europa de Est, Caucazul de Sud și Rusia: 3 700 000 000 EUR;

               (c)

               Asia și America Latină: 3 800 000 000 EUR;
               defalcat în următoarele subplafoane indicative:

                           (i)

                           America Latină: 2 800 000 000 EUR;

                           (ii)

                           Asia (inclusiv Asia Centrală): 1 000 000 000 EUR;

               (d)

               Republica Africa de Sud: 900 000 000 EUR.

         (5)   În cadrul plafoanelor regionale, organismele de conducere ale BEI pot decide să realoce o sumă de până la 10 % din plafonul regional între subplafoane.
   (6)   Garanția comunitară acoperă operațiunile de finanțare ale BEI semnate în cursul perioadei care începe la 1 februarie 2007 și se încheie la 31 octombrie 2011. Operațiunile de finanțare ale BEI semnate în temeiul Deciziilor 2006/1016/CE și 2008/847/CE continuă să beneficieze de garanția comunitară în temeiul prezentei decizii.
   (7)   În cazul în care, la expirarea perioadei prevăzute la alineatul (6), Parlamentul European și Consiliul nu adoptă o decizie de acordare a unei noi garanții comunitare pentru BEI pentru operațiunile sale de finanțare din afara Comunității, perioada respectivă se prelungește automat cu șase luni.
   Articolul 2
   Țări vizate
   (1)   Lista țărilor eligibile sau potențial eligibile pentru o finanțare din partea BEI cu garanție comunitară este prevăzută în anexa I.
   (2)   Pentru țările menționate în anexa I și marcate cu un asterisc (*) și pentru alte țări care nu figurează în anexa I, eligibilitatea țării în cauză pentru o finanțare din partea BEI cu garanție comunitară este hotărâtă de la caz la caz de către Parlamentul European și Consiliu în conformitate cu procedura prevăzută la articolul 251 din tratat.
   (3)   Garanția comunitară acoperă numai operațiunile de finanțare ale BEI realizate în țări care au încheiat cu BEI un acord-cadru de stabilire a condițiilor juridice în care urmează să se realizeze operațiunile respective.
   (4)   În cazul în care situația economică sau politică dintr-o anumită țară se dovedește extrem de îngrijorătoare, Parlamentul European și Consiliul pot decide suspendarea oricărei noi finanțări a BEI ce beneficiază de garanție comunitară în țara respectivă în conformitate cu procedura stabilită la articolul 251 din tratat.
   (5)   Garanția comunitară nu acoperă operațiunile de finanțare ale BEI dintr-o anumită țară atunci când acordul privind aceste operațiuni a fost semnat după aderarea țării respective la Uniunea Europeană.
   Articolul 3
   Coerența cu politicile Comunității
   (1)   Coerența acțiunilor externe ale BEI cu obiectivele de politică externă ale Comunității trebuie consolidată în vederea maximizării sinergiilor dintre finanțarea BEI și resursele bugetare ale Uniunii Europene, în special prin dialogul periodic și sistematic și consultarea în stadiu incipient cu privire la:

               (a)

               documentele de strategie elaborate de către Comisie, precum documentele de strategie pe țări și pe regiuni, planurile de acțiune și documentele de preaderare;

               (b)

               documentele de planificare strategică ale BEI și proiectele în pregătire;

               (c)

               alte aspecte politice și operaționale.

         (2)   Cooperarea se desfășoară în mod diferențiat pe regiuni, luând în considerare rolul BEI, precum și politicile Comunității în fiecare regiune.
   (3)   O operațiune de finanțare a BEI nu beneficiază de garanția comunitară în cazul în care Comisia emite un aviz negativ cu privire la operațiunea respectivă în cadrul procedurii prevăzute la articolul 21 din Statutul BEI.
   (4)   Coerența operațiunilor de finanțare ale BEI cu obiectivele de politică externă ale Comunității trebuie monitorizată în conformitate cu articolul 6.
   Articolul 4
   Cooperarea cu alte instituții financiare internaționale
   (1)   Operațiunile de finanțare ale BEI se realizează din ce în ce mai mult, după caz, în cooperare și/sau prin intermediul cofinanțării de către BEI și alte instituții financiare internaționale sau instituțiile bilaterale europene, pentru a maximiza sinergiile, cooperarea și eficiența și pentru a asigura o împărțire rezonabilă a riscurilor și condiții coerente pentru proiectul și sectorul respectiv.
   (2)   Cooperarea menționată la alineatul (1) este facilitată prin coordonarea asigurată în special în contextul memorandumurilor de înțelegere încheiate, după caz, între Comisie, BEI și principalele instituții financiare internaționale și instituții bilaterale europene care operează în diferitele regiuni.
   (3)   Cooperarea cu instituții financiare internaționale și cu alți donatori se evaluaează în cadrul evaluării intermediare prevăzute la articolul 9.
   Articolul 5
   Acoperirea și condițiile garanției comunitare
   (1)   Pentru operațiunile de finanțare ale BEI încheiate cu un stat sau garantate de către un stat, precum și pentru alte operațiuni de finanțare ale BEI încheiate cu autorități regionale sau locale sau cu întreprinderi sau instituții de stat și/sau controlate de stat, dacă aceste alte operațiuni de finanțare ale BEI se bazează pe o evaluare corespunzătoare a riscului de credit de către BEI, ținând seama de situația riscului de credit al țării în cauză, garanția comunitară acoperă toate plățile neîncasate de către BEI, dar datorate acesteia („garanție generală”).
   În sensul prezentului articol și al articolului 6 alineatul (4), noțiunea de stat include Cisiordania și Fâșia Gaza, reprezentate de către Autoritatea Palestiniană, și Kosovo (15), reprezentat de către Misiunea de administrare interimară a Organizației Națiunilor Unite.
   (2)   Pentru alte operațiuni de finanțare ale BEI decât cele prevăzute la alineatul (1), garanția comunitară acoperă toate plățile neîncasate de către BEI, dar datorate acesteia, dacă neîncasarea a fost determinată de realizarea unuia dintre riscurile politice următoare („garanție de risc politic”):

               (a)

               netransferarea valutei;

               (b)

               expropriere;

               (c)

               război sau tulburări civile;

               (d)

               denegare de dreptate în caz de încălcare a contractului.

         Articolul 6
   Raportare și contabilitate
   (1)   Comisia prezintă anual Parlamentului European și Consiliului un raport privind operațiunile de finanțare ale BEI realizate în temeiul prezentei decizii. Raportul conține o evaluare a impactului și a eficienței operațiunilor de finanțare ale BEI la nivel de proiect, sector, țară și regiune, precum și a contribuției operațiunilor de finanțare ale BEI la îndeplinirea obiectivelor de politică externă ale Comunității, ținând seama de obiectivele operaționale ale BEI. Raportul conține și o evaluare a dimensiunii cooperării dintre BEI și Comisie și dintre BEI și alte instituții financiare internaționale sau alți donatori bilaterali.
   (2)   În sensul alineatului (1), BEI prezintă Comisiei rapoarte anuale cu privire la operațiunile de finanțare ale BEI realizate în temeiul prezentei decizii și la îndeplinirea obiectivelor de politică externă ale Comunității, inclusiv cooperarea cu alte instituții financiare internaționale.
   (3)   BEI furnizează Comisiei datele statistice, financiare și contabile despre fiecare dintre operațiunile de finanțare ale BEI care sunt necesare pentru îndeplinirea obligațiilor de raportare ale Comisiei sau pentru a răspunde cererilor Curții de Conturi Europene, precum și un certificat de audit cu privire la valoarea contractată a operațiunilor de finanțare ale BEI.
   (4)   Pentru nevoile contabile ale Comisiei și de informare cu privire la riscurile acoperite de garanția generală, BEI furnizează Comisiei evaluarea riscurilor băncii și informațiile referitoare la clasificarea operațiunilor de finanțare ale BEI în favoarea unor împrumutați sau debitori care beneficiază de garanție, alții decât statele.
   (5)   BEI furnizează informațiile menționate la alineatele (2), (3) și (4) pe cheltuiala sa.
   Articolul 7
   Recuperarea plăților efectuate de către Comisie
   (1)   În cazul în care Comisia efectuează o plată în temeiul garanției comunitare, BEI procedează la recuperarea, în numele și pentru Comisie, a creanțelor pentru sumele plătite.
   (2)   BEI și Comisia încheie un acord care stabilește dispozițiile și procedurile detaliate privind recuperarea creanțelor cel târziu la data încheierii acordului menționat la articolul 8.
   Articolul 8
   Acord de garanție
   BEI și Comisia încheie un acord de garanție care stabilește dispozițiile și procedurile detaliate privind garanția comunitară.
   Articolul 9
   Reexaminarea
   (1)   Comisia prezintă Parlamentului European și Consiliului un raport intermediar privind aplicarea prezentei decizii până la 30 aprilie 2010, însoțit de o propunere de modificare, care se bazează, printre altele, pe o evaluare externă ai cărei termeni de referință sunt precizați în anexa II la prezenta decizie.
   (2)   Comisia prezintă un raport final privind aplicarea prezentei decizii până la 31 iulie 2013.
   Articolul 10
   Abrogare
   Decizia 2008/847/CE se abrogă.
   Articolul 11
   Intrarea în vigoare
   Prezenta decizie intră în vigoare în a treia zi de la data publicării în Jurnalul Oficial al Uniunii Europene.

      Adoptată la Bruxelles, 13 iulie 2009.

            Pentru Parlamentul European

            Președintele

         H.-G. PÖTTERING

            Pentru Consiliu

            Președintele

         E. ERLANDSSON

      (1)  Avizul Parlamentului European din 25 martie 2009 (nepublicat încă în Jurnalul Oficial) și Decizia Consiliului din 7 iulie 2009.

      (2)  JO L 186, 15.7.2008, p. 30.

      (3)  JO L 292, 9.11.2001, p. 41.

      (4)  JO L 21, 25.1.2005, p. 11.

      (5)  Regulamentul (CE) nr. 1085/2006 al Consiliului (JO L 210, 31.7.2006, p. 82).

      (6)  Regulamentul (CE) nr. 1638/2006 al Parlamentului European și al Consiliului (JO L 310, 9.11.2006, p. 1).

      (7)  Regulamentul (CE) nr. 1905/2006 al Parlamentului European și al Consiliului (JO L 378, 27.12.2006, p. 41).

      (8)  Regulamentul (CE) nr. 1889/2006 al Parlamentului European și al Consiliului (JO L 386, 29.12.2006, p. 1).

      (9)  Regulamentul (CE) nr. 1717/2006 al Parlamentului European și al Consiliului (JO L 327, 24.11.2006, p. 1).

      (10)  JO L 317, 15.12.2000, p. 3.

      (11)  JO L 311, 4.12.1999, p. 3.

      (12)  JO L 293, 12.11.1994, p. 1.

      (13)  JO L 414, 30.12.2006, p. 95.

      (14)  JO L 301, 12.11.2008, p. 13.

      (15)  În temeiul Rezoluției 1244 (1999) a Consiliului de Securitate al Organizației Națiunilor Unite.

      ANEXA I

         REGIUNI ȘI ȚĂRI CARE INTRĂ SUB INCIDENȚA ARTICOLULUI 1 ȘI 2

      A.   Țări aflate în faza de preaderare

      1.   Țări candidate

      Croația, Turcia, Fosta Republică Iugoslavă a Macedoniei.
      2.   Țările potențial candidate

      Albania, Bosnia și Herțegovina, Muntenegru, Serbia, Kosovo în baza Rezoluției 1244 (1999) a Consiliului de Securitate al Organizației Națiunilor Unite.
      B.   Țări vizate de politica de vecinătate și de parteneriat

      1.   Țări mediteraneene

      Algeria, Egipt, Cisiordania și Fâșia Gaza, Israel, Iordania, Liban, Libia (*), Maroc, Siria, Tunisia.
      2.   Europa de Est, Caucazul de Sud și Rusia

      Europa de Est: Republica Moldova, Ucraina, Belarus (*);
      Caucazul de Sud: Armenia, Azerbaidjan, Georgia;
      Rusia: Rusia.
      C.   Asia și america latină

      1.   America Latină

      Argentina, Bolivia, Brazilia, Chile, Columbia, Costa Rica, Ecuador, El Salvador, Guatemala, Honduras, Mexic, Nicaragua, Panama, Paraguay, Peru, Uruguay, Venezuela.
      2.   Asia

      Asia (fără Asia Centrală):
      Afganistan (*), Bangladesh, Bhutan (*), Brunei, Cambodgia (*), China (inclusiv Hong Kong și Regiunile Administrative Speciale Macao), India, Indonezia, Irak (*), Coreea de Sud, Laos, Malaezia, Maldive, Mongolia, Nepal, Pakistan, Filipine, Singapore, Sri Lanka. Taiwan (*), Thailanda, Vietnam, Yemen.
      Asia Centrală:
      Kazahstan, Kârgâzstan, Tadjikistan, Turkmenistan, Uzbekistan.
      D.   Africa de Sud

      Africa de Sud.

      ANEXA II

         Evaluarea intermediară Și termenii de referinȚă pentru evaluarea mandatului extern al BEI

         Evaluarea intermediară

      O evaluare intermediară aprofundată la mijlocul mandatului privind finanțarea externă a BEI va fi efectuată până în 2010. Această evaluare se va baza pe o evaluare externă independentă care va fi, de asemenea, transmisă Parlamentului European și Consiliului. Evaluarea va servi drept bază pentru decizia Parlamentului European și a Consiliului vizând a determina dacă și în ce măsură trebuie deblocat un eventual mandat facultativ în vederea completării garanției prevăzute în prezenta decizie pentru perioada de după 2010, dacă trebuie aduse alte modificări mandatului și cum să se asigure un maximum de valoare adăugată și de eficiență în operațiunile BEI. Comisia va prezenta Parlamentului European și Consiliului evaluarea intermediară până la 30 aprilie 2010, drept bază pentru orice propunere de modificare a mandatului.

         Cadrul evaluării

      Acesta va cuprinde:

                  (a)

                  o evaluare a activităților de finanțare externă ale BEI. Părți din această evaluare vor fi realizate în cooperare cu serviciile de evaluare ale BEI și ale Comisiei;

                  (b)

                  o evaluare a impactului mai general al împrumuturilor externe ale BEI asupra interacțiunii cu celelalte instituții financiare internaționale și cu alte surse de finanțare.

            Evaluarea va fi supravegheată și condusă de către un comitet director care cuprinde mai mulți „înțelepți” numiți de către Consiliul guvernatorilor BEI, un reprezentant al BEI și un reprezentant al Comisiei. Comitetul director va fi prezidat de către unul dintre „înțelepți”.
      Comitetul director este asistat de serviciile de evaluare ale BEI și ale Comisiei și de către experți externi. Acești experți externi vor fi selectați printr-un proces de licitație gestionat de Comisie. Comitetul director va fi consultat cu privire la atribuțiile și criteriile de selecție ale experților externi. Costurile experților externi vor fi suportate de către Comisie și vor fi incluse în linia bugetară dedicată alimentării Fondului de garantare.
      Raportul final de evaluare va fi prezentat de către comitetul director și va formula concluzii clare, pe baza informațiilor culese, pentru a furniza informațiile necesare deciziei din evaluarea intermediară cu privire la deblocarea tranșei opționale pentru perioada rămasă a mandatului și la repartiția regională a oricăror mijloace de finanțare suplimentară.

         Domeniul evaluării

      Evaluarea va acoperi mandatele anterioare (2000-2006) și primii ani ai mandatului 2007-2013, până la sfârșitul anului 2009. Aceasta va analiza volumul finanțărilor de proiecte și sumele plătite pe țări, precum și asistența tehnică și operațiunile de capital de risc. Ținând seama de efectele la nivel de proiect, sector, regiune și țară, evaluarea își va baza concluziile pe:

                  (a)

                  o evaluare aprofundată a relevanței și a performanțelor (eficacitate, eficiență și durabilitate) operațiunilor BEI față de obiectivele regionale specifice ale acestora, astfel cum au fost stabilite inițial în cadrul politicilor externe corespunzătoare ale Comunității, precum și o evaluare a valorii adăugate a acestora (care va fi realizată în colaborare cu unitatea de evaluare a BEI și cu serviciile Comisiei);

                  (b)

                  evaluarea coerenței cu politicile și strategiile externe relevante ale Comunității, precum și a caracterului adițional și a valorii adăugate a operațiunilor BEI din primii ani ai mandatului 2007-2013 în cadrul obiectivelor regionale specifice ale mandatului 2007-2013 și al indicatorilor de performanță corespunzători ce urmează să fie stabiliți de către BEI (evaluare ce urmează să se realizeze în colaborare cu unitatea de evaluare a BEI și cu serviciile Comisiei);

                  (c)

                  o analiză a nevoilor financiare ale beneficiarilor, capacitatea de absorbție a acestora și disponibilitatea altor surse de finanțare privată sau publică pentru investițiile în cauză;

                  (d)

                  evaluarea cooperării dintre BEI și Comisie și a coerenței acțiunilor acestora;

                  (e)

                  evaluarea cooperării și a sinergiilor dintre BEI și instituțiile și agențiile financiare internaționale și bilaterale.

            În cadrul evaluărilor de la literele (a) și (b), valoarea adăugată a operațiunilor BEI va fi măsurată având în vedere trei elemente:

                  —

                  sprijinul adus realizării obiectivelor politicii comunitare;

                  —

                  calitatea proiectelor în sine; și

                  —

                  sursele alternative de finanțare.


title: Decizia Autorității AELS de Supraveghere nr. 533/09/COL din 16 decembrie 2009 de modificare, pentru a șaptezeci și șaptea oară, a normelor procedurale și de fond în domeniul ajutorului de stat, prin introducerea unui nou capitol privind o procedură simplificată de tratare a anumitor tipuri de ajutoare de stat

text:
               15.3.2012

               RO

               Jurnalul Oficial al Uniunii Europene

               L 75/26

         DECIZIA AUTORITĂȚII AELS DE SUPRAVEGHERE
   NR. 533/09/COL
   din 16 decembrie 2009
   de modificare, pentru a șaptezeci și șaptea oară, a normelor procedurale și de fond în domeniul ajutorului de stat, prin introducerea unui nou capitol privind o procedură simplificată de tratare a anumitor tipuri de ajutoare de stat
   AUTORITATEA AELS DE SUPRAVEGHERE (1),
   AVÂND ÎN VEDERE Acordul privind Spațiul Economic European (2), în special articolele 61-63 și Protocolul 26 la acesta,
   AVÂND ÎN VEDERE Acordul între statele AELS privind instituirea unei Autorități de Supraveghere și a unei Curți de Justiție (3), în special articolul 24 și articolul 5 alineatul (2) litera (b),
   întrucât:
   În temeiul articolului 24 din Acordul privind Autoritatea de Supraveghere și Curtea de Justiție, Autoritatea pune în aplicare dispozițiile Acordului privind SEE referitor la ajutoarele de stat.
   În temeiul articolului 5 alineatul (2) litera (b) din Acordul privind Autoritatea de Supraveghere și Curtea de Justiție, Autoritatea emite comunicări sau orientări privind aspectele tratate în Acordul privind SEE, în cazul în care acest acord sau Acordul privind Autoritatea de Supraveghere și Curtea de Justiție prevăd în mod expres acest lucru sau în cazul în care Autoritatea îl consideră necesar.
   Autoritatea a adoptat normele procedurale și de fond în domeniul ajutoarelor de stat (4) la 19 ianuarie 1994.
   Comisia Europeană a adoptat la 16 iunie 2009 o Comunicare privind o procedură simplificată de tratare a anumitor tipuri de ajutoare de stat (5).
   Această comunicare este relevantă și pentru Spațiul Economic European.
   Aplicarea uniformă a normelor SEE privind ajutoarele de stat trebuie asigurată pe tot teritoriul Spațiului Economic European.
   În conformitate cu punctul II de la titlul „GENERALITĂȚI” de la sfârșitul anexei XV la Acordul privind SEE, Autoritatea, după consultarea prealabilă a Comisiei, trebuie să adopte acte corespunzătoare celor adoptate de Comisia Europeană.
   În urma consultării Comisiei Europene la 8 decembrie 2009 și a statelor AELS prin scrisorile datate 20 noiembrie 2009,
   ADOPTĂ PREZENTA DECIZIE:
   Articolul 1
   Orientările privind ajutoarele de stat se modifică prin introducerea unui nou capitol privind o procedură simplificată de tratare a anumitor tipuri de ajutoare de stat. Noul capitol este inclus în anexa la prezenta decizie.
   Articolul 2
   Numai versiunea în limba engleză este autentică.

      Adoptată la Bruxelles, 16 decembrie 2009.

            Pentru Autoritatea AELS de Supraveghere

         Per SANDERUD

            Președinte

         Kristján Andri STEFÁNSSON

            Membru al Colegiului

      (1)  Denumită în continuare „Autoritatea”.

      (2)  Denumit în continuare „Acordul privind SEE”.

      (3)  Denumit în continuare „Acordul privind Autoritatea de Supraveghere și Curtea de Justiție”.

      (4)  Orientări privind aplicarea și interpretarea articolelor 61 și 62 din Acordul privind SEE și a articolului 1 din Protocolul 3 la Acordul privind Autoritatea de Supraveghere și Curtea de Justiție, adoptate și publicate de Autoritate la 19 ianuarie 1994, publicate în Jurnalul Oficial al Uniunii Europene (denumit în continuare JO) L 231 din 3.9.1994, p. 1 și în Suplimentul SEE nr. 32 din 3.9.1994, p. 1. Denumite în continuare „Orientări privind ajutoarele de stat”. Versiunea actualizată a Orientărilor privind ajutoarele de stat este publicată pe site-ul Autorității: http://www.eftasurv.int/state-aid/legal-framework/state-aid-guidelines/

      (5)  JO C 136, 16.6.2009, p. 3.

      ANEXA I

         ORIENTĂRI PRIVIND O PROCEDURĂ SIMPLIFICATĂ DE TRATARE A ANUMITOR TIPURI DE AJUTOARE DE STAT
          (1)

      1.   Introducere

                  1.

                  Prezentele orientări prezintă o procedură simplificată conform căreia Autoritatea intenționează să examineze, în strânsă cooperare cu statul AELS vizat și într-o perioadă scurtă de timp, anumite tipuri de măsuri de ajutor de stat pentru care Autoritatea nu trebuie decât să verifice conformitatea măsurii cu normele și practicile existente, fără să-și exercite niciuna dintre puterile sale discreționare. Experiența dobândită de Autoritate în aplicarea articolului 61 din Acordul privind SEE și a regulamentelor, cadrelor, orientărilor și comunicărilor adoptate în temeiul articolului 61 din Acordul privind SEE (2) a arătat că, în absența unor circumstanțe speciale, anumite categorii de ajutoare notificate sunt aprobate, în mod obișnuit, fără a ridica suspiciuni cu privire la compatibilitatea lor cu Acordul privind SEE. Aceste categorii de ajutoare sunt descrise în secțiunea 2. Celelalte măsuri de ajutor notificate Autorității vor face obiectul procedurilor aplicabile (3) și, în principiu, Codului de bune practici privind desfășurarea procedurilor de control al ajutoarelor de stat.

                  2.

                  Scopul prezentelor orientări este de a defini condițiile în care Autoritatea va adopta, de obicei, o decizie simplificată de declarare a anumitor tipuri de măsuri de ajutor de stat ca fiind compatibile cu Acordul privind SEE, în conformitate cu procedura simplificată, precum și de a oferi orientare în ceea ce privește procedura propriu-zisă. Când toate condițiile definite în prezentele orientări sunt îndeplinite, Autoritatea va depune toate eforturile pentru a adopta o decizie simplificată care să constate că măsura notificată nu constituie ajutor sau o decizie care să ateste absența obiecțiilor în termen de 20 de zile de la data notificării, în conformitate cu articolul 4 alineatul (2) sau cu articolul 4 alineatul (3) din partea II a Protocolului nr. 3 la Acordul dintre statele AELS privind instituirea unei Autorități de Supraveghere și a unei Curți de Justiție.

                  3.

                  Cu toate acestea, în cazul în care oricare dintre garanțiile sau excepțiile prevăzute la punctele 6-12 din prezentele orientări este aplicabilă, Autoritatea va reveni la procedura normală privind ajutoarele notificate, descrisă în capitolul II din Protocolul nr. 3, și va adopta apoi o decizie detaliată, în conformitate cu articolul 4 și/sau articolul 7 din respectivul protocol. În orice caz, singurele termene legale imperative sunt cele prevăzute la articolul 4 alineatul (5) și la articolul 7 alineatul (6) din Protocolul nr. 3.

                  4.

                  Prin procedura descrisă în prezentele orientări, Autoritatea urmărește să confere mai multă previzibilitate și eficacitate controlului ajutoarelor de stat la nivelul SEE. Nicio dispoziție a prezentelor orientări nu ar trebui interpretată în sensul că o măsură de ajutor care nu poate fi considerată ajutor de stat în sensul articolului 61 din Acordul privind SEE trebuie notificată Autorității, deși statele AELS rămân libere să notifice aceste măsuri de ajutor din motive de securitate juridică.

            2.   Categorii de ajutoare de stat care pot fi tratate în cadrul procedurii simplificate

         Categorii de ajutoare de stat eligibile

                  5.

                  În principiu, următoarele categorii de măsuri pot face obiectul aplicării procedurii simplificate:

                              (a)

                              Categoria 1: măsurile de ajutor incluse în secțiunile privind „evaluarea standard” din orientările existente
                              Măsurile de ajutor care se încadrează în categoria „evaluării standard” (așa-numitele secțiuni „sfere de protecție”) (4) sau a unor tipuri de evaluări similare (5) din orientările orizontale, care nu fac obiectul Regulamentului general de exceptare pe categorii, pot fi tratate, în principiu, în cadrul procedurii simplificate.
                              Cu toate acestea, procedura simplificată se va aplica doar în cazul în care Autoritatea se asigură că, după încheierea etapei prealabile notificării (a se vedea punctele 13-16), sunt respectate toate cerințele procedurale și de fond prevăzute în secțiunile aplicabile ale orientărilor în cauză. Aceasta presupune ca etapa prealabilă notificării să confirme că măsura de ajutor notificată îndeplinește, la prima vedere, condițiile relevante, astfel cum sunt expuse în continuare în mod detaliat pentru fiecare dintre instrumentele orizontale aplicabile, privind:

                                          —

                                          tipul de beneficiari;

                                          —

                                          costurile eligibile;

                                          —

                                          intensitățile ajutoarelor și bonusurile;

                                          —

                                          pragul individual de notificare sau valoarea maximă a ajutorului;

                                          —

                                          tipul de instrument de ajutor utilizat;

                                          —

                                          dispozițiile în materie de cumul;

                                          —

                                          efectul stimulativ;

                                          —

                                          cerințele privind transparența;

                                          —

                                          excluderea beneficiarilor care fac obiectul unui ordin de recuperare (6).

                                    Tipurile de măsuri din această categorie pentru care Autoritatea este pregătită să ia în considerare aplicarea procedurii simplificate sunt, în special, următoarele:

                                          (i)

                                          măsurile privind investițiile în capital de risc, sub o altă formă decât participarea la un fond de investiții în societăți necotate și care îndeplinesc toate condițiile prezentate în secțiunea 4 a Orientărilor privind investițiile în capital de risc;

                                          (ii)

                                          ajutoarele pentru investiții în favoarea protecției mediului care îndeplinesc condițiile menționate în secțiunea 3 din Orientările privind ajutoarele pentru protecția mediului:

                                                      —

                                                      a căror bază de calcul al costurilor eligibile este determinată printr-o metodologie de calcul a costurilor totale, în conformitate cu punctul 82 din Orientările privind ajutoarele pentru protecția mediului (7); sau

                                                      —

                                                      care prevăd un bonus pentru ecoinovare despre care s-a demonstrat că este conform cu punctul 78 din Orientările comunitare privind protecția mediului (8);

                                          (iii)

                                          ajutoarele pentru întreprinderi tinere inovatoare acordate în conformitate cu secțiunea 5.4 din Orientările privind cercetarea, dezvoltarea și inovarea și al căror caracter inovator este stabilit pe baza secțiunii 5.4 litera (b) punctul (i) din orientări (9);

                                          (iv)

                                          ajutoarele pentru clusterele de inovare, acordate în conformitate cu secțiunile 5.8 și 7.1 din Orientările privind cercetarea, dezvoltarea și inovarea;

                                          (v)

                                          ajutoarele pentru inovarea proceselor și inovarea organizațională în domeniul serviciilor, acordate în conformitate cu secțiunea 5.5 din Orientările privind cercetarea, dezvoltarea și inovarea;

                                          (vi)

                                          ajutoarele regionale ad hoc care sunt sub pragul de notificare individuală prevăzut la punctul 53 din Orientările privind ajutoarele regionale (10);

                                          (vii)

                                          ajutoarele pentru salvare acordate industriei prelucrătoare și sectoarelor de servicii (cu excepția sectorului financiar) care îndeplinesc toate condițiile de fond prevăzute în secțiunile 3.1.1 și 3.1.2 din Orientările privind salvarea și restructurarea întreprinderilor (11);

                                          (viii)

                                          schemele de salvare și restructurare pentru întreprinderile mici care îndeplinesc toate condițiile prevăzute în secțiunea 4 din Orientările privind salvarea și restructurarea întreprinderilor (12);

                                          (ix)

                                          ajutoarele ad hoc de restructurare pentru IMM-uri, sub rezerva îndeplinirii tuturor condițiilor prevăzute în secțiunea 3 din Orientările privind salvarea și restructurarea întreprinderilor (13);

                                          (x)

                                          creditele la export acordate în sectorul construcțiilor navale, care îndeplinesc condițiile prevăzute în secțiunea 3.3.4 din Orientările privind ajutoarele în domeniul construcțiilor navale (14);

                                          (xi)

                                          scheme de sprijin în domeniul audiovizualului care îndeplinesc toate condițiile prevăzute în secțiunea 2.3 din Orientările privind cinematografia în ceea ce privește dezvoltarea, producția, distribuția și promovarea operelor audiovizuale (15).

                                    Lista de mai sus este indicativă și poate evolua în funcție de revizuirile ulterioare ale instrumentelor existente sau de adoptarea unor noi instrumente. Autoritatea poate revizui această listă la anumite intervale de timp pentru a garanta conformitatea acesteia cu normele aplicabile în domeniul ajutoarelor de stat.

                              (b)

                              Categoria 2: măsuri care corespund practicii decizionale consacrate a Autorității
                              Măsurile de ajutor ale căror caracteristici corespund măsurilor de ajutor aprobate în cel puțin trei decizii anterioare ale Autorității (denumite, în continuare, „deciziile anterioare”) (16) și a căror evaluare poate, prin urmare, fi realizată rapid în baza practicii decizionale a Autorității pot face, în principiu, obiectul aplicării procedurii simplificate. Doar deciziile Autorității adoptate în ultimii 10 ani care precedă data notificării prealabile (a se vedea punctul 14) pot fi considerate „decizii anterioare”.
                              Procedura simplificată se va aplica doar în cazurile în care Autoritatea se va fi asigurat că, după etapa prealabilă notificării (a se vedea punctele 13-16), sunt îndeplinite condițiile de fond și procedurale care au stat la baza deciziilor anterioare, în special în ceea ce privește obiectivele și structura generală a măsurii, tipurile de beneficiari, costurile eligibile, pragurile de notificare individuale, intensitățile ajutoarelor, plus bonusurile aplicabile, dacă este cazul, dispozițiile privind cumulul, efectul stimulativ și cerințele în materie de transparență. În plus, astfel cum este menționat la punctul 11 mai jos, Autoritatea va reveni la procedura obișnuită atunci când de măsura de ajutor notificată ar putea fi în beneficiul unei întreprinderi care face obiectul unui ordin de recuperare în urma unei decizii anterioare a Autorității de declarare a unui ajutor ca fiind ilegal și incompatibil cu Acordul privind SEE (așa-numita problemă Deggendorf).
                              Tipurile de măsuri din această categorie pentru care Autoritatea este pregătită să ia în considerare aplicarea procedurii simplificate sunt, în special, următoarele:

                                          (i)

                                          măsurile de ajutor pentru conservarea patrimoniului cultural național privind activități legate de situri antice și istorice sau de monumente naționale, cu condiția ca ajutorul să se limiteze la „conservarea patrimoniului”, în sensul articolului 61 alineatul (3) litera (c) din Acordul privind SEE, coroborat cu articolul 107 alineatul (3) litera (d) din Tratatul privind funcționarea UE (17);

                                          (ii)

                                          scheme de ajutor pentru teatru, dans și activități muzicale (18);

                                          (iii)

                                          scheme de ajutor pentru promovarea limbilor minoritare (19);

                                          (iv)

                                          măsuri de ajutor în favoarea industriei editoriale (20);

                                          (v)

                                          măsuri de ajutor în favoarea conexiunii în bandă largă în zonele rurale (21);

                                          (vi)

                                          scheme de garantare pentru finanțarea sectorului construcțiilor navale (22);

                                          (vii)

                                          măsuri de ajutor care îndeplinesc toate celelalte prevederi aplicabile din Regulamentul general de exceptare pe categorii, dar care sunt excluse din sfera sa de aplicare întrucât:

                                                      —

                                                      aceste măsuri reprezintă un „ajutor ad hoc” (23);

                                                      —

                                                      ajutoarele sunt prevăzute într-o formă netransparentă (articolul 5 din Regulamentul general de exceptare pe categorii), însă echivalentul subvenție brută este calculat pe baza metodologiei aprobate de Autoritate în trei decizii individuale adoptate după 1 ianuarie 2007;

                                          (viii)

                                          măsuri de sprijin pentru dezvoltarea infrastructurii locale care nu constituie un ajutor de stat în sensul articolului 61 alineatul (1) din Acordul privind SEE, având în vedere faptul că, luând în considerare particularitățile cazului, măsura în cauză nu ar avea niciun efect asupra comerțului intra-SEE (24);

                                          (ix)

                                          prelungirea și/sau modificarea schemelor existente în afara sferei de aplicare a procedurii simplificate prevăzute de Decizia nr. 195/04/COL a Autorității din 14 iulie 2004 privind dispozițiile de punere în aplicare menționate la articolul 27 din partea II din Protocolul nr. 3 la Acordul dintre statele AELS privind instituirea unei Autorități de Supraveghere și a unei Curți de Justiție (25) (a se vedea categoria 3 de mai jos), de exemplu în ceea ce privește adaptarea schemelor existente la noile orientări orizontale (26).

                                    Prezenta listă este indicativă, întrucât sfera de aplicare exactă a acestei categorii poate evolua în funcție de practica decizională a Autorității. Autoritatea poate revizui această listă indicativă la anumite intervale de timp pentru a garanta conformitatea acesteia cu evoluția practicii decizionale.

                              (c)

                              Categoria 3: prelungirea sau extinderea schemelor de ajutor existente
                              Articolul 4 din Decizia nr. 195/04/COL a Autorității prevede o procedură de notificare simplificată pentru anumite modificări aduse ajutoarelor existente. În temeiul respectivului articol, „[…] următoarele modificări ale ajutorului existent se notifică prin intermediul formularului de notificare simplificat prevăzut în anexa II la prezenta Decizie:

                                          (a)

                                          creșterile cu peste 20 % ale bugetului unei scheme de ajutor autorizate;

                                          (b)

                                          prelungirea, cu până la șase ani, a unei scheme de ajutor existente autorizate, cu sau fără o creștere a bugetului;

                                          (c)

                                          adoptarea unor criterii mai stricte de aplicare a unei scheme de ajutor autorizate, reducerea intensității ajutorului sau reducerea cheltuielilor eligibile.”

                        Posibilitatea aplicării articolului 4 din Decizia nr. 195/04/COL a Autorității nu este afectată de prezentele orientări. Cu toate acestea, Autoritatea invită statul AELS care a efectuat notificarea să urmeze procedura descrisă în prezentele orientări, inclusiv în ceea ce privește notificarea prealabilă a măsurii de ajutor, folosind formularul simplificat de notificare anexat la Decizia nr. 195/04/COL a Autorității. În contextul acestei proceduri, Autoritatea va solicita, de asemenea, acordul statului AELS în cauză, în vederea publicării rezumatului notificării sale pe site-ul internet al Autorității.

         Garanții și excluderi

                  6.

                  Întrucât procedura simplificată se aplică numai în cazul ajutorului notificat în temeiul articolului 1 alineatul (3) din partea I a Protocolului nr. 3 la Acordul între statele AELS privind instituirea unei Autorități de Supraveghere și a unei Curți de Justiție, ajutoarele ilegale sunt excluse. În plus, în măsura în care Acordul privind SEE se aplică următoarelor sectoare, procedura simplificată nu se va aplica ajutoarelor care favorizează activitățile din domeniul pescuitului și acvaculturii, activitățile de producție primară a produselor agricole și activitățile de prelucrare și comercializare a acestora. De asemenea, procedura simplificată nu se va aplica în mod retroactiv măsurilor care au făcut obiectul notificării prealabile înainte de 1 ianuarie 2010.

                  7.

                  Pentru a aprecia dacă o măsură de ajutor notificată se înscrie în una dintre categoriile eligibile menționate la punctul 5, Autoritatea se va asigura că orientările aplicabile și/sau practica decizională consacrată a Autorității, pe baza cărora trebuie evaluată măsura de ajutor notificată, precum și toate circumstanțele factuale relevante, sunt stabilite cu suficientă claritate. Având în vedere faptul că dacă notificarea nu este completă nu se poate determina dacă trebuie aplicată sau nu procedura simplificată, statul AELS care notifică ajutorul este invitat să ofere toate informațiile relevante, inclusiv, dacă este cazul, deciziile anterioare invocate la începutul fazei de notificare prealabilă (a se vedea punctul 14).

                  8.

                  Atunci când notificarea nu este completă și conține informații înșelătoare sau incorecte, Autoritatea nu va aplica procedura simplificată. În plus, în măsura în care notificarea cuprinde aspecte juridice inedite de interes general, Autoritatea nu va aplica, în principiu, procedura simplificată.

                  9.

                  Deși, în mod normal, se poate presupune că acele măsuri de ajutor care se încadrează în categoriile menționate la punctul 5 nu vor ridica îndoieli cu privire la compatibilitatea lor cu Acordul privind SEE, pot exista, cu toate acestea, anumite circumstanțe speciale care necesită o analiză mai atentă. În asemenea cazuri, Autoritatea poate reveni, în orice moment, la procedura normală.

                  10.

                  Asemenea circumstanțe speciale pot viza, cu precădere: anumite forme de ajutor care nu sunt încă testate în practica decizională a Autorității, decizii anterioare pe care Autoritatea ar putea să le reanalizeze în lumina jurisprudenței recente sau a evoluțiilor recente ale SEE, probleme tehnice noi, preocupări în ceea ce privește compatibilitatea măsurii cu alte prevederi ale Acordului privind SEE (de exemplu, în materie de nediscriminare, cele patru libertăți etc.).

                  11.

                  Autoritatea revine la procedura normală atunci când de măsura de ajutor notificată ar putea beneficia o întreprindere care face obiectul unui ordin de recuperare, ca urmare a unei decizii anterioare a Autorității în baza căreia ajutorul este declarat ilegal și incompatibil cu Acordul privind SEE (așa-numita problemă Deggendorf).

                  12.

                  În final, dacă un terț exprimă îndoieli întemeiate cu privire la măsura de ajutor notificată în cadrul termenului fixat la punctul 21 din prezentele orientări, Autoritatea va reveni la procedura normală (27) și va informa statul AELS cu privire la aceasta.

            3.   Dispoziții procedurale

         Contacte prealabile notificării

                  13.

                  Autoritatea a constatat că toate contactele cu statul AELS care face notificarea, în faza de notificare prealabilă, au fost pozitive, chiar și în cazurile care, aparent, nu ridicau probleme deosebite. Astfel de contacte permit Autorității și, în special, statelor AELS să determine, într-un stadiu incipient, instrumentele relevante ale Autorității sau deciziile anterioare, gradul de complexitate probabil al evaluării Autorității, precum și sfera și volumul de informații necesare Autorității pentru a face o evaluare completă a cazului.

                  14.

                  Având în vedere constrângerile de timp din cadrul procedurii simplificate, evaluarea unei măsuri de ajutor de stat în temeiul procedurii simplificate este condiționată de stabilirea de contacte între statul AELS care face notificarea și Autoritate, înainte de realizarea notificării. În acest context, statul AELS este invitat să propună Autorității un proiect de formular de notificare însoțit de toate informațiile suplimentare necesare prevăzute la articolul 2 din Decizia nr. 195/04/COL a Autorității și de deciziile anterioare relevante, dacă este cazul, prin intermediul aplicației informatice create de Autoritate. De asemenea, în această fază, statul AELS poate solicita Autorității să fie scutit de completarea anumitor secțiuni ale formularului de notificare. În cursul contactelor stabilite anterior fazei de notificare, statul AELS și Autoritatea pot conveni, de asemenea, ca respectivul stat AELS să nu fie obligat să înainteze un proiect al formularului de notificare care să fie însoțit de informațiile cerute în faza prealabilă notificării. Un asemenea acord poate fi oportun, de exemplu, ca urmare a caracterului repetitiv al anumitor măsuri de ajutor [de exemplu, categoria de ajutor prevăzută la punctul 5 litera (c) din prezentele orientări]. În acest context, statul AELS poate fi invitat să efectueze în mod direct notificarea, atunci când Autoritatea consideră că nu este necesară discutarea în detaliu a măsurilor preconizate.

                  15.

                  În termen de două săptămâni de la primirea proiectului de formular de notificare, Autoritatea va organiza primul contact prealabil notificării. Autoritatea va încuraja stabilirea de contacte prin e-mail, prin conferințe telefonice sau, în baza unei cereri specifice a statului AELS vizat, va organiza reuniuni. În termen de 5 zile lucrătoare de la stabilirea ultimului contact din faza de notificare prealabilă, Autoritatea va informa statul AELS vizat dacă acestea consideră că, la prima vedere, cazul poate fi tratat conform procedurii simplificate, care sunt informațiile care mai trebuie oferite pentru ca măsura să poată face obiectul acestei proceduri, sau dacă respectivul caz va fi tratat conform procedurii obișnuite.

                  16.

                  Atunci când Autoritatea semnalează că respectivul caz poate face obiectul procedurii simplificate, aceasta înseamnă că statul AELS și Autoritatea sunt de acord, la prima vedere, că informațiile oferite în contextul notificării prealabile ar reprezenta o notificare completă dacă ar fi oferite sub forma unei notificări formale. Astfel, în principiu, Autoritatea va putea aproba măsura, de îndată ce aceasta este notificată formal, în baza unui formular de notificare care să cuprindă rezultatele contactelor stabilite în faza de notificare prealabilă, fără a mai fi necesare alte informații.

         Notificarea

                  17.

                  Statul AELS trebuie să notifice măsura/măsurile de ajutor vizată (vizate) în termen de două luni din momentul în care este informat de către Autoritate că, la prima vedere, măsura poate fi tratată conform procedurii simplificate. Dacă notificarea include modificări în raport cu informațiile prezentate în documentele de notificare prealabilă, acestea trebuie evidențiate în mod clar în cadrul formularului de notificare.

                  18.

                  Înaintarea notificării de către statul AELS vizat marchează începerea perioadei de două luni menționate la punctul 2

                  19.

                  Procedura simplificată nu prevede niciun formular specific de notificare simplificată. Cu excepția cazurilor incluse în categoria ajutoarelor prezentate la punctul 5 litera (c) din prezentele orientări, notificarea trebuie să se efectueze în baza formularelor de notificare standard cuprinse în Decizia nr. 195/04/COL a Autorității.

         Publicarea rezumatului notificării

                  20.

                  Autoritatea va publica pe site-ul său internet un rezumat al acestei notificări, pe baza informațiilor furnizate de statul AELS și în conformitate cu formularul standard prevăzut în anexa la prezentele orientări. Formularul standard precizează că, pe baza informațiilor furnizate de statul AELS, măsura de ajutor ar putea face obiectul aplicării procedurii simplificate. Prin solicitarea adresată Autorității de a trata o măsură notificată în temeiul prezentelor orientări, se presupune că statul AELS în cauză este de acord cu faptul că informațiile comunicate în notificarea sa, care urmează să fie publicate pe site-ul internet în cadrul formularului prevăzut în anexa la prezentele orientări, nu au un caracter confidențial. În plus, statele AELS sunt invitate să indice în mod expres dacă notificarea conține secrete de afaceri.

                  21.

                  Părțile interesate vor avea la dispoziție 10 zile lucrătoare pentru a prezenta observații (inclusiv o versiune neconfidențială), în special privind împrejurările care ar putea necesita o investigație mai detaliată. În cazul în care părți interesate ar exprima îndoieli justificate privind concurența legate de măsura notificată, Autoritatea va reveni la procedura normală și va informa statele AELS și partea (părțile) interesată (interesate) în cauză despre acest fapt. De asemenea, statul AELS vizat va fi informat cu privire la orice temeri justificate și va avea posibilitatea să își prezinte observațiile.

         Decizia simplificată

                  22.

                  În cazul în care Autoritatea constată că măsura notificată îndeplinește criteriile pentru aplicarea procedurii simplificate (a se vedea, în special, punctul 5), aceasta emite o decizie simplificată. Astfel, Autoritatea va depune toate eforturile pentru a adopta o decizie care să constate absența ajutorului sau o decizie care să ateste absența obiecțiilor, în conformitate cu articolul 4 alineatele (2) și (3) din partea II a Protocolului nr. 3 în termen de 20 de zile lucrătoare de la data notificării, sub rezerva aplicării unor garanții sau excluderi menționate la punctele 6-12 din prezentele orientări.

         Publicarea deciziei simplificate

                  23.

                  Autoritatea va publica, în conformitate cu articolul 26 alineatul (1) din partea II a Protocolului nr. 3, un rezumat al comunicării privind decizia sa, în Jurnalul Oficial al Uniunii Europene și în Suplimentul SEE. Decizia simplificată va fi disponibilă pe site-ul internet al Autorității. Aceasta va cuprinde o referință la rezumatul notificării, astfel cum a fost publicat pe site-ul Autorității la momentul notificării, o evaluare standard a măsurii conform articolului 61 alineatul (1) din Acordul privind SEE și, dacă este cazul, o declarație care atestă că ajutorul este declarat compatibil cu Acordul privind SEE întrucât se înscrie în una sau mai multe dintre categoriile prevăzute la punctul 5 din prezentele orientări, categoria (categoriile) aplicabilă (aplicabile) fiind identificată (identificate) în mod explicit, cu includerea unei referințe la instrumentele orizontale aplicabile și/sau la deciziile anterioare.

            4.   Dispoziții finale

                  24.

                  La solicitarea statului AELS vizat, Autoritatea va aplica principiile descrise în prezentele orientări măsurilor care sunt notificate în conformitate cu punctul 17 începând de la 1 ianuarie 2010.

                  25.

                  Autoritatea poate modifica prezentele orientări în baza unor considerente importante privind politica de concurență sau pentru a ține cont de evoluția legislației și practicii decizionale în domeniul ajutoarelor de stat. Autoritatea intenționează să realizeze o primă evaluare a prezentelor orientări în termen de cel mult patru ani de la publicarea acesteia. În acest context, Autoritatea va evalua în ce măsură trebuie elaborate formulare specifice de notificare simplificată pentru a facilita punerea în aplicare a prezentelor orientări.

         (1)  Prezentul capitol corespunde Comunicării Comisiei privind o procedură simplificată de tratare a anumitor tipuri de ajutoare de stat (JO C 136, 16.6.2009, p. 3).

         (2)  A se vedea, în special, Orientările privind ajutoarele de stat pentru cercetare, dezvoltare și inovare (JO L 305, 19.11.2009, p. 1 și Suplimentul SEE nr. 60, 19.11.2009, p. 1), denumite în continuare „Orientări pentru cercetare, dezvoltare și inovare”; Orientările privind ajutoarele de stat pentru promovarea investițiilor în capital de risc în întreprinderile mici și mijlocii (JO L 184, 16.7.2009, p. 18), denumite în continuare „Orientările privind investițiile în capital de risc”; Orientările privind ajutoarele de stat pentru protecția mediului (JO L 144, 10.6.2010, p. 1 și Suplimentul SEE nr. 29, 10.6.2010, p. 1), denumite în continuare „Orientările privind protecția mediului”; Orientările privind ajutoarele naționale regionale pentru perioada 2007-2013 (JO L 54, 28.2.2008, p. 1), denumite în continuare „Orientările privind ajutoarele regionale”; Decizia referitoare la prelungirea Orientărilor privind ajutoarele de stat pentru construcțiile navale (JO L 148, 11.6.2009, p. 55), denumite în continuare „Orientările privind construcțiile navale”; Orientările privind ajutorul de stat pentru lucrările cinematografice și alte lucrări audiovizuale (JO L 105, 21.4.2011, p. 32 și Suplimentul SEE nr. 23, 21.4.2011, p. 1), denumite în continuare „Orientările privind cinematografia”; Regulamentul (CE) 800/2008 al Comisiei din 6 august 2008 privind declararea anumitor categorii de ajutoare ca fiind compatibile cu piața comună în aplicarea articolelor 87 și 88 din tratat (Regulamentul general de exceptare pe categorii de ajutoare) (JO L 214, 9.8.2008, p. 3), inclus în anexa XV la Acordul privind SEE prin Decizia nr. 120/2008 a Comitetului mixt (JO L 339, 18.12.2008, p. 111 și Suplimentul SEE nr. 79, 18.12.2008, p. 20).

         (3)  Măsurile notificate Autorității în contextul actualei crize financiare în temeiul Orientărilor Autorității intitulate „Aplicarea normelor privind ajutoarele de stat în cazul măsurilor adoptate cu referire la instituțiile financiare, în contextul actualei crize financiare mondiale” (JO L 17, 20.1.2011, p. 1 și Suplimentul SEE nr. 3, 20.1.2011, p. 1) și „Cadrul temporar privind măsurile de ajutor de stat pentru sprijinirea accesului la finanțare în contextul actualei crize financiare și economice” (JO L 15, 20.1.2011, p. 26 și Suplimentul SEE nr. 3, 20.1.2001, p. 31) nu vor face obiectul procedurii simplificate descrise în prezentele orientări. Au fost instituite mecanisme ad hoc specifice pentru a asigura un tratament rapid al acestor cazuri.

         (4)  De exemplu, secțiunea 5 din Orientările privind cercetarea, dezvoltarea și inovarea sau secțiunea 3 din Orientările privind protecția mediului și secțiunea 4 din Orientările privind investițiile în capital de risc.

         (5)  Orientările privind ajutoarele regionale; secțiunea 3.1.2 din Orientările privind ajutorul de stat pentru salvarea și restructurarea întreprinderilor aflate în dificultate (JO L 107, 28.4.2005, p. 28), denumite în continuare „Orientările privind salvarea și restructurarea întreprinderilor”.

         (6)  Autoritatea revine la procedura normală atunci când de măsura de ajutor notificată ar putea beneficia o întreprindere care face obiectul unui ordin de recuperare, ca urmare a unei decizii anterioare a Autorității de declarare a unui ajutor ca fiind ilegal și incompatibil cu Acordul privind SEE (așa-numita problemă Deggendorf). A se vedea cauza C-188/92, TWD Textilwerke Deggendorf, Rec., 1994, p. I-833.

         (7)  Articolul 18 punctul 5 din Regulamentul general de exceptare pe categorii de ajutoare prevede o metodologie simplificată de calcul al costurilor totale.

         (8)  Regulamentul general de exceptare pe categorii de ajutoare nu exceptează și bonusurile pentru ecoinovare.

         (9)  Doar ajutoarele de stat pentru întreprinderi tinere inovatoare care îndeplinesc condițiile prevăzute la punctul 5.4 litera (b) punctul (ii) din Orientările privind cercetarea, dezvoltarea și inovarea fac obiectul Regulamentului general de exceptare pe categorii.

         (10)  În astfel de cazuri, informațiile care trebuie furnizate de statele AELS vor trebui să demonstreze în mod clar următoarele: (i) că valoarea ajutorului este inferioară pragului de notificare (fără a recurge la calcule complicate a valorii actuale nete); (ii) că ajutorul vizează o investiție nouă (și nu o investiție de înlocuire); și (iii) că efectele benefice ale ajutorului asupra dezvoltării regionale compensează în mod evident denaturările pe care le creează concurenței. A se vedea, de exemplu, Decizia Comisiei în cazul N 721/2007 (Polonia, „Reuters Europe SA”).

         (11)  A se vedea, de exemplu, Decizia Comisiei în cazurile N 28/2006 (Polonia, Techmatrans); N 258/2007 (Germania, Rettungsbeihilfe zugunsten der Erich Rohde KG) și N 802/2006 (Italia, ajutor de salvare pentru Sandretto Industrie).

         (12)  A se vedea, de exemplu, deciziile Comisiei în cazurile N 85/2008 (Austria, Schemă de garantare pentru întreprinderile mici și mijlocii din regiunea Salzburg); N 386/2007 (Franța, Schemă de ajutor pentru salvare și restructurare pentru întreprinderi mici și mijlocii); N 832/2006 (Italia, Schemă de ajutor pentru salvare și restructurare pentru Valle d’Aosta). Această abordare este conformă cu articolul 1 alineatul (7) din Regulamentul general de exceptare pe categorii.

         (13)  A se vedea, de exemplu, deciziile Comisiei în cazurile N 92/2008 (Austria, Ajutor de restructurare pentru Der Bäcker Legat) și N 289/2007 (Italia, Ajutor de restructurare pentru Fiem SRL).

         (14)  A se vedea, de exemplu, deciziile Comisiei în cazurile N 76/2008 (Germania, Prelungirea schemei de finanțare a CIRR pentru exportul de nave); N 26/2008 (Danemarca, Modificări la schema de finanțare pentru exportul de nave) și N 760/2006 (Spania, Prelungirea schemei de finanțare a exporturilor în sectorul spaniol al construcțiilor de nave).

         (15)  Deși criteriile prevăzute în orientări se aplică în mod direct doar activității de producție, în practică acestea sunt aplicate, prin analogie, și pentru a evalua compatibilitatea activităților de preproducție și postproducție a operelor audiovizuale, precum și a principiilor necesității și proporționalității, în conformitate cu articolul 61 alineatul (3) litera (c) din Acordul privind SEE. A se vedea, de exemplu, deciziile Comisiei în cazurile N 233/2008 (Schema de sprijin pentru industria filmului din Letonia); N 72/2008 (Spania, Schema pentru promovarea industriei filmului din Madrid); N 60/2008 (Italia, Schema de ajutor pentru industria filmului din regiunea Sardinia) și N 291/2007 (Fondul olandez pentru industria filmului).

         (16)  Autoritatea se poate baza, de asemenea, pe deciziile adoptate de Comisie în momentul evaluării existenței unei practici decizionale consacrate.

         (17)  A se vedea, de exemplu, deciziile Comisiei în cazurile N 393/2007 (Țările de Jos, subvenție acordată NV Bergkwartier), N 106/2005 (Polonia, Hala Ludowa în Wroclaw) și N 123/2005 (Ungaria, Schemă de ajutor specifică pentru turism și cultură în Ungaria).

         (18)  A se vedea, de exemplu, deciziile Comisiei în cazurile N 340/2007 (Spania, Ajutor pentru teatru, dans, muzică și activități audiovizuale în Țara Bascilor), N 257/2007 (Spania, Promovarea producțiilor teatrale în Țara Bascilor) și N 818/99 (Franța; Taxă parafiscală pe spectacole și concerte).

         (19)  A se vedea, de exemplu, deciziile Comisiei în cazurile N 776/2006 (Spania, Schemă de ajutor pentru promovarea limbii basce); N 49/2007 (Spania, Schemă de ajutor pentru promovarea limbii basce) și N 161/2008 (Spania, Schemă de ajutor pentru limba bască).

         (20)  A se vedea, de exemplu, deciziile Comisiei în cazurile N 687/2006 (Republica Slovacă, Ajutor în favoarea periodicului Kalligram s.r.o.); N 1/2006 (Slovenia, Promovarea industriei editoriale din Slovenia) și N 268/2002 (Italia, Ajutor în favoarea industriei editoriale din Sicilia).

         (21)  A se vedea, de exemplu, deciziile Comisiei în cazurile N 264/2006 (Italia, Conexiune în bandă largă pentru Toscana rurală); N 473/2007 (Italia, Conectivitate de bandă largă pentru Alto Adige) și N 115/2008 (Conexiune în bandă largă în zonele rurale din Germania).

         (22)  A se vedea, de exemplu, deciziile Comisiei în cazurile N 325/2006 (Germania, Prelungirea schemei de garantare pentru finanțarea sectorului construcțiilor navale); N 35/2006 (Franța, Schemă de garantare pentru finanțarea și garantarea sectorului construcțiilor navale) și N 253/2005 (Olanda, Schemă de garantare pentru finanțarea activităților navale).

         (23)  Ajutoarele ad hoc sunt adesea excluse din sfera de aplicare a Regulamentului general de exceptare pe categorii. Această excludere se aplică tuturor întreprinderilor mari [articolul 1 alineatul (5) din Regulamentul general de exceptare pe categorii], precum și, în anumite cazuri, întreprinderilor mici și mijlocii (a se vedea articolele 13 și 14 privind ajutorul regional, articolul 16 privind spiritul antreprenorial al femeilor, articolul 29 privind ajutoarele sub formă de capital de risc și articolul 40 privind ajutoarele pentru încadrarea în muncă și lucrătorii defavorizați). În ceea ce privește condițiile specifice care reglementează ajutoarele regionale ad hoc pentru investiții, a se vedea nota de subsol 10 de mai sus. În plus, prezentele orientări nu aduc atingere niciunei comunicări și niciunui document de orientare al Autorității care stabilește criteriile detaliate de evaluare economică folosite pentru analiza compatibilității ajutoarelor supuse notificării individuale.

         (24)  A se vedea deciziile Comisiei în cazurile N 258/2000 (Germania, Piscină de agrement la Dorsten); N 486/2002 (Suedia, Ajutor pentru o sală de congrese la Visby); N 610/2001 (Germania, Programul de infrastructură turistică pentru Baden-Württemberg); N 377/2007 (Țările de Jos, Ajutor pentru proiectul Bataviawerf – reconstrucția unei nave din secolul al XVII-lea). Pentru a se putea considera că măsura în cauză nu afectează comerțul în interiorul SEE, cele patru decizii menționate impun statelor AELS demonstrarea, în principal, de către statul AELS, a următoarelor elemente: 1. că ajutorul nu conduce la atragerea investițiilor în regiunea în cauză; și 2. că bunurile/serviciile produse de beneficiar au un caracter pur local și/sau au o zonă de atracție limitată din punct de vedere geografic; și 3. că nu există decât un efect marginal asupra consumatorilor din statele SEE vecine; și 4. că cota de piață a beneficiarului este minimă indiferent de definiția pieței relevante utilizată, iar beneficiarul nu aparține unui grup mai mare de întreprinderi. Aceste elemente ar trebui evidențiate în cadrul proiectului de formular de notificare menționat la punctul 14 din prezentele orientări.

         (25)  JO L 139, 25.5.2006, p. 37 și Suplimentul SEE nr. 26, 25.5.2006, p. 1. Modificată prin Decizia 319/05/COL din 14.12.2005 (JO L 113, 27.4.2006, p. 24, Suplimentul SEE nr. 21, 27.4.2006, p. 46) și Decizia 789/08/COL din 17.12.2008 (JO L 340, 22.12.2010, p. 1 și Suplimentul SEE nr. 72, 22.12.2010, p. 1). Regulamentul (CE) nr. 794/2004 al Comisiei din 21 aprilie 2004 de punere în aplicare a Regulamentului (CE) nr. 659/1999 al Consiliului de stabilire a normelor de aplicare a articolului 93 din Tratatul CE (JO L 140, 30.4.2004, p. 1).

         (26)  A se vedea, de exemplu, deciziile Comisiei în cazurile N 585/2007 (Regatul Unit, Prelungirea schemei pentru cercetare și dezvoltare în Yorkshire); N 275/2007 (Germania, Prelungirea schemei de ajutor și de restructurare pentru întreprinderile mici și mijlocii în Bremen); N 496/2007 [Italia (Lombardia) Fondul de garantare pentru dezvoltarea capitalului de risc] și N 625/2007 (Letonia, Ajutor pentru capitalul de risc acordat întreprinderilor mici și mijlocii).

         (27)  Acest lucru nu implică în niciun caz o consolidare a drepturilor terților în temeiul jurisprudenței Curții AELS și a instanțelor comunitare. A se vedea cauza T-95/03, Asociación de Empresarios de Estaciones de Servicio de la Comunidad Autónoma de Madrid et Federación Catalana de Estaciones de Servicio/Comisia, Rec., 2006, p. II-4739, punctul 139 și cauza T-73/98, Prayon-Rupel/Comisia, Rec., 2001, p. II-4739, punctul 45.

      ANEXA II

         REZUMATUL NOTIFICĂRII: INVITAȚIE ADRESATĂ TERȚILOR DE A PREZENTA OBSERVAȚII

         NOTIFICARE A UNEI MĂSURI DE AJUTOR DE STAT

      La data de …, Autoritatea a primit o notificare a unui ajutor de stat în temeiul articolului 1 alineatul (3) din partea I a Protocolului nr. 3 la Acordul între statele AELS privind instituirea unei Autorități de Supraveghere și a unei Curți de Justiție. În urma unei examinări prealabile, Autoritatea constată că măsura notificată ar putea intra sub incidența Orientărilor Autorității privind o procedură simplificată de tratare a anumitor tipuri de ajutor de stat (JO C …, p. …).
      Autoritatea invită părțile terțe interesate să îi prezinte eventualele observații cu privire la măsura propusă.
      Principalele caracteristici ale măsurii sunt următoarele:

                  Numărul de referință al ajutorului: Nr. ….

                  Statul AELS:

                  Numărul de referință al statului AELS:

                  Regiune:

                  Autoritatea care acordă ajutorul:

                  Titlul măsurii de ajutor:

                  Temeiul juridic național:

                  Baza de evaluare SEE propusă: … orientări sau practică decizională consacrată a Autorității, astfel cum sunt descrise în Decizia Autorității (1, 2 și 3).

                  Tipul măsurii: Schemă de ajutor/Ajutor ad hoc

                  Modificarea unei măsuri de ajutor existente:

                  Durata schemei de ajutor:

                  Data acordării ajutorului:

                  Sectorul (sectoarele) economic(e) vizat(e):

                  Tipul de beneficiari: (IMM-uri/întreprinderi mari)

                  Buget:

                  Instrument de ajutor (subvenție, bonificare a dobânzii, …):

            Observațiile care ridică probleme de concurență privind măsura notificată trebuie primite de către Autoritate în termen de cel mult 10 zile lucrătoare de la data publicării prezentei și să includă o versiune neconfidențială a acestor observații care trebuie transmise statului AELS vizat și/sau altor părți interesate. Observațiile pot fi transmise Autorității prin fax, prin poștă sau e-mail, cu numărul de referință N …, la următoarea adresă:

                  EFTA Surveillance Authority

                  Rue Belliard 35

                  1040 Brussels

                  BELGIUM

                  Fax + 32 22861800

                  E-mail: registry@eftasurv.int